CELEX: 32016D2090
Language: et
Date: 2016-11-21 00:00:00
Title: Nõukogu rakendusotsus (EL) 2016/2090, 21. november 2016, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

30.11.2016   
            
            
               ET
            
            
               Euroopa Liidu Teataja
            
            
               L 324/7
            
         NÕUKOGU RAKENDUSOTSUS (EL) 2016/2090,
   21. november 2016,
   millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artiklit 395,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Vastavalt direktiivi 2006/112/EÜ artikli 287 punktile 14 võib Poola Vabariik („Poola“) kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 10 000 eurot.
            
         
               (2)
            
            
               Nõukogu otsuse 2009/790/EÜ (2) kohaselt lubati Poolal kuni 31. detsembrini 2012 kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületanud 30 000 eurot („erand“). Erandi kohaldamisaega pikendati seejärel nõukogu rakendusotsusega 2012/769/EL (3) kuni 31. detsembrini 2015 ja nõukogu rakendusotsusega (EL) 2015/1173 (4) kuni 31. detsembrini 2018.
            
         
               (3)
            
            
               Kirjas, mille komisjon registreeris 1. juunil 2016, taotles Poola luba tõsta maksuvabastuse künnist 30 000 eurolt 40 000 eurole. Künnise sellise tõstmisega oleks võimalik vabastada täiendav hulk väga väikeseid ettevõtjaid teatavatest või kõigist käibemaksuga seotud kohustustest, mis on sätestatud direktiivi 2006/112/EÜ XI jaotise 2.–6. peatükis. See vähendaks ka maksuhalduri halduskoormust väga väikeste ettevõtjate auditeerimise osas.
            
         
               (4)
            
            
               Kooskõlas direktiivi 2006/112/EÜ artikli 395 lõike 2 teise lõiguga teatas komisjon Poola taotlusest teistele liikmesriikidele 22. septembri 2016. aasta kirjaga. Komisjon teatas 23. septembri 2016. aasta kirjaga Poolale, et tal on taotluse hindamiseks kogu vajalik teave.
            
         
               (5)
            
            
               Poola esitatud teabe kohaselt saaks kõnealuse erandi abil oma käibemaksukohustusi vähendada varasemaga võrreldes veel 24 000 maksukohustuslast. Käibemaksutulu vähenemise mõju Poola eelarvele on hinnanguliselt 300 miljonit Poola zlotti.
            
         
               (6)
            
            
               Kuna maksuvabastuskünnise tõus vähendab väga väikeste ettevõtjate käibemaksukohustusi ning kuna see võimaldab nendel ettevõtjatel jätkuvalt kooskõlas direktiivi 2006/112/EÜ artikliga 290 vabalt valida tavapärase käibemaksusüsteemi, tuleks Poolal lubada kohaldada suuremat maksuvabastuskünnist otsuse 2009/790/EÜ ülejäänud kohaldamisaja jooksul, st kuni 31. detsembrini 2018. Samas on läbivaatamisel direktiivi 2006/112/EÜ artiklid 281–294, mis käsitlevad väikeste ettevõtjate suhtes kohaldatavat erikorda, ning direktiiv, millega neid artikleid muudetakse, võib jõustuda enne nimetatud kuupäeva.
            
         
               (7)
            
            
               Erandil ei ole mõju käibemaksust saadavatele ELi omavahenditele, sest Poola arvutab välja nõukogu määruse (EMÜ, Euratom) nr 1553/89 (5) artikli 6 kohase hüvitise.
            
         
               (8)
            
            
               Seega tuleks otsust 2009/790/EÜ vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2009/790/EÜ artiklid 1 ja 2 asendatakse järgmisega:
   
      „Artikkel 1
      Erandina direktiivi 2006/112/EÜ artiklist 287 võib Poola Vabariik kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 40 000 eurot.
      Artikkel 2
      Otsust kohaldatakse kuni kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, mis käsitlevad väikeste ettevõtjate suhtes kohaldatavat erikorda, või kuni 31. detsembrini 2018, olenevalt sellest, kumb kuupäev on varasem.“
   
   Artikkel 2
   Käesolev otsus on adresseeritud Poola Vabariigile.
   
      Brüssel, 21. november 2016
      
         
            Nõukogu nimel
         
         
            eesistuja
         
         P. PLAVČAN
      
   
   
      (1)  ELT L 347, 11.12.2006, lk 1.
   
      (2)  Nõukogu 20. oktoobri 2009. aasta otsus 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 283, 30.10.2009, lk 53).
   
      (3)  Nõukogu 4. detsembri 2012. aasta rakendusotsus 2012/769/EL, millega muudetakse otsust 2009/790/EÜ, millega lubatakse Poola Vabariigil kohaldada direktiivi 2006/112/EÜ (mis käsitleb ühist käibemaksusüsteemi) artiklist 287 kõrvale kalduvat meedet (ELT L 338, 12.12.2012, lk 27).
   
      (4)  Nõukogu 14. juuli 2015. aasta rakendusotsus (EL) 2015/1173, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ artiklist 287 (ELT L 189, 17.7.2015, lk 36).
   
      (5)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).